
Referat

privind aprobarea încheierii Convenţiei pentru modificarea traseului reţelei de distribuţie a gazelor naturale existente pe str. P-ţa Sf. Gheorghe, din Timişoara, aflată în curs de reabilitare în cadrul proiectului “Reabilitarea spaţiilor publice din centrul istoric al Municipiului Timişoara”, cod SMIS 31507
Proiectul “Reabilitarea spaţiilor publice din centrul istoric al Municipiului Timişoara”, cod SMIS 31507, se implementează şi finanţează în cadrul Programului Operaţional Regional 2007 - 2013, Axa prioritară 1 „Sprijinirea dezvoltării durabile a oraşelor – poli urbani de creştere”, Domeniul major de intervenţie 1.1 „Planuri integrate de dezvoltare urbană”, sub-domeniul „Poli de creştere”.
În data de 29.12.2011 a fost semnat contractul de finanţare nr. 2748 între Municipiul Timişoara prin Primar, în calitate de Beneficiar şi Ministerul Dezvoltarii Regionale şi Turismului, în calitate de Autoritate de Management pentru Programul Operaţional Regional 2007-2013 (POR). 

Sursele de finanţare ale proiectului sus amintit sunt: bugetul local, bugetul de stat şi Fondul European de Dezvoltare Regională prin Programul Operaţional Regional 2007-2013.

Obiectivul general al proiectului “Reabilitarea spaţiilor publice din centrul istoric al Municipiului Timişoara”, cod SMIS 31507, îl reprezintă „reabilitarea şi modernizarea infrastructurii şi a spaţiilor publice din centrul istoric al oraşului – situl urban cartierul Cetatea Timişoara – parte a patrimoniului cultural istoric de valoare naţională şi universală, în vederea îmbunătăţirii calităţii serviciilor urbane şi a atractivităţii Polului de Creştere Timişoara, având ca efect stimularea dezvoltării socio-economice durabile şi creşterea calităţii vieţii cetăţenilor.”

Lucrările ce fac obiectivul investiţiei au fost structurate în 14 obiecte de investiţii:

Obiect 1  – Piaţa Unirii                                                        Obiect  8 – Strada F. Mercy

Obiect 2  – Piaţa Libertăţii                                                   Obiect  9 – Strada F.Griselini

Obiect 3  – Piaţa Sfântu Gheorghe                                       Obiect10 – Strada Fără Nume

Obiect 4  – Piaţa Ţarcului(actual str. General Traian Doda)
    Obiect 11 – Strada Radu Negru

Obiect 5  – Strada Serg.C. Musat                                         Obiect 12 – Strada E. de Savoya

Obiect 6  – Strada V. Alecsandri                                          
Obiect13–StradaGeneral Praporgescu                          

Obiect 7  – Strada Lucian Blaga                                           Obiect 14 – Strada E. Carusso                  
Proiectul în valoare totală de 65.588.177,70 lei (TVA inclusă) urmează a fi implementat pe o perioadă de 39 luni, începând cu data de 30.12.2011.
În urma lucrărilor de construcţii din P-ţa Sf. Gheorghe din Timişoara s-a constatat existenţa unei conducte de gaz care trece chiar pe terenul pe care, conform proiectului de reabilitare, urmează să se realizeze un amfiteatru şi împiedică continuarea lucrărilor de edificare a acestuia.
În urma discuţiilor purtate cu reprezentanţii E.On Gaz, s-a hotărât că, pentru continuarea lucrărilor de construcţii privind reabilitarea  Pieţei Sf. Gheorghe, conform proiectului, este necesară modificarea traseului reţelei de distribuţie a gazelor naturale existente. Conform planului anexat, conducta de distribuţie, de presiune redusă, din PE, cu diametru 63 mm şi în lungime de 40 m, va fi amplasată în zona plană din apropierea frontului estic al Pieţei Sf. Gheorghe.
Conform art. 190 lit. a din Legea nr. 123/10 iulie 2012 privind energia electrică şi gazele naturale, „în cazul în care, în mod excepţional, este necesar ca pe terenul pe care sunt amplasate” obiective din sectorul gazelor naturale „să se execute o construcţie, solicitantul va suporta toate cheltuielile aferente modificărilor necesare, cu respectarea tuturor prevederilor referitoare la proiectarea şi execuţia lucrărilor în sectorul gazelor naturale şi sub condiţia cedării în patrimoniul operatorului a bunului rezultat”.

În acest sens, pentru demararea lucrărilor de proiectare şi execuţie, în vederea devierii conductei, Municipiul Timişoara trebuie să încheie o Convenţie pentru modificarea traseului reţelei de distribuţie a gazelor naturale existente în P-ţa Sf. Gheorghe, din Timişoara, prin care să cedeze către E.ON Gaz Distribuţie SA proprietatea obiectivelor rezultate în urma modificării, din momentul punerii în funcţiune a acestora - fără alte pretenţii patrimoniale sau nepatrimoniale ulterioare, conform Legii nr. 123/10 iulie 2012 privind energia electrică şi gazele naturale.
Totodată, va acorda către E.ON Gaz Distribuţie SA dreptul dreptul de uz, de servitute şi de acces-fără alte pretenţii patrimoniale sau nepatrimoniale ulterioare, pe toată durata existenţei şi funcţionării conductei de distribuţie, în vederea asigurării siguranţei în exploatare, în condiţiile legii şi ale contractelor dintre cele două părţi.

Toate costurile ocazionate de modificarea traseului reţelei de distribuţie  gazelor naturale se vor plăti din contribuţia proprie a Municipiului Timişoara la Bugetul proiectului“Reabilitarea spaţiilor publice din centrul istoric al Municipiului Timişoara”, cod SMIS 31507.
Având în vedere cele expuse mai sus, 
PROPUNEM:

- aprobarea încheierii Convenţiei pentru modificarea traseului reţelei de distribuţie a gazelor naturale existente în P-ţa Sf. Gheorghe, din Timişoara, aflată în curs de reabilitare în cadrul proiectului “Reabilitarea spaţiilor publice din centrul istoric al Municipiului Timişoara”, cod SMIS 31507, conform Anexei nr. 1.

